สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 6 ก.ค.60
6 ก.ค. 2560

ดัชนีดาวโจนส์ตลาดหุ้นนิวยอร์กปิดขยับลง เมื่อคืนนี้ (5 ก.ค.) เนื่องจากหุ้นกลุ่มพลังงานร่วงลง หลังจากราคาน้ำมันดิบ WTI ดิ่งลงกว่า 4% นอกจากนี้ ตลาดยังได้รับแรงกดดันจากรายงานการประชุมของธนาคารกลางสหรัฐ (เฟด) ซึ่งบ่งชี้ว่า เฟดอาจจะเริ่มปรับลดงบดุลในเร็วๆนี้ อย่างไรก็ตาม ดัชนี Nasdaq และ S&amp;P500 ปิดตลาดในแดนบวก โดยได้แรงหนุนจากการพุ่งขึ้นของหุ้นกลุ่มเทคโนโลยี
ดัชนีเฉลี่ยอุตสาหกรรมดาวโจนส์ปิดที่ 21,478.17 จุด ลดลง 1.10 จุด หรือ -0.01% ดัชนี S&amp;P500 ปิดที่ 2,432.54 จุด เพิ่มขึ้น 3.53 จุด หรือ +0.15% และดัชนี Nasdaq ปิดที่ 6,150.86 จุด เพิ่มขึ้น 40.80 จุด หรือ +0.67%
 
ตลาดหุ้นยุโรปปิดบวก เมื่อคืนนี้ (5 ก.ค.) โดยได้แรงหนุนจากการพุ่งขึ้นของหุ้นอาดิดาส หลังจากนักวิเคราะห์ของเอชเอสบีซีได้ปรับเพิ่มน้ำหนักความน่าลงทุนของหุ้นอาดิอาส รวมทั้งรายงานยอดค้าปลีกของยูโรโซนที่ปรับตัวเพิ่มขึ้นในเดือนพ.ค. อย่างไรก็ตาม ตลาดได้รับแรงกดดันในระหว่างวัน จากการร่วงลงอย่างหนักของราคาน้ำมัน และความวิตกกังวลเกี่ยวกับสถานการณ์การเมืองระหว่างประเทศ หลังจากเกาหลีเหนือยิงขีปนาวุธข้ามทวีปเมื่อช่วงต้นสัปดาห์นี้
ดัชนี Stoxx Europe 600 ปิดบวก 0.2% แตะที่ 382.99 จุด
ดัชนี DAX ตลาดหุ้นเยอรมันปิดที่ 12,453.68 จุด เพิ่มขึ้น 16.55 จุด หรือ +0.13% ดัชนี CAC-40 ตลาดหุ้นฝรั่งเศสปิดที่ 5,180.10 จุด เพิ่มขึ้น 5.20 จุด หรือ +0.10% ดัชนี FTSE 100 ตลาดหุ้นลอนดอนปิดที่ 7,367.60 จุด เพิ่มขึ้น 10.37 จุด หรือ +0.14%
 
ตลาดหุ้นลอนดอนปิดในแดนบวก เมื่อคืนนี้ (5 ก.ค.) ท่ามกลางบรรยากาศการซื้อขายที่เป็นไปอย่างระมัดระวัง สืบเนื่องจากข้อมูลภาคบริการที่อ่อนแอของอังกฤษ รวมถึงปัจจัยความตึงเครียดทางภูมิรัฐศาสตร์ หลังจากที่เกาหลีเหนือได้ประกาศความสำเร็จในการทดสอบขีปนาวุธข้ามทวีป (ICBM) เป็นครั้งแรก
ดัชนี FTSE 100 เพิ่มขึ้น 10.37 จุด หรือ +0.14% แตะที่ 7,367.60 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง กว่า 4% เมื่อคืนนี้ (5 ก.ค.) โดยสัญญาน้ำมันดิบปรับตัวลงเป็นวันแรกในรอบ 9 วันทำการ หลังจากมีรายงานว่า  กลุ่มประเทศผู้ส่งออกน้ำมัน (โอเปก) ส่งออกน้ำมันเพิ่มขึ้น รวมทั้งข่าวที่ว่า รัสเซียได้ปฏิเสธข้อเสนอที่จะปรับลดกำลังการผลิตเพิ่มเติม
สัญญาน้ำมันดิบ WTI ส่งมอบเดือนส.ค. ร่วงลง 1.94 ดอลลาร์ หรือ 4.1% ปิดที่ 45.13 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. ดิ่งลง 1.82 ดอลลาร์ หรือ 3.7% ปิดที่ 47.79 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (5 ก.ค.) เนื่องจากความตึงเครียดด้านการเมืองระหว่างประเทศ อันเนื่องมาจากการที่เกาหลีเหนือยิงขีปนาวุธข้ามทวีป รวมทั้งรายงานยอดสั่งซื้อภาคโรงงานของสหรัฐที่ปรับตัวลดลงมากกว่าการคาดการณ์นั้น ได้หนุนให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 2.5 ดอลลาร์ หรือ 0.21% ปิดที่ระดับ 1,221.70 ดอลลาร์/ออนซ์
สัญญาโลหะเงินส่งมอบเดือนก.ย. ลดลง 19.6 เซนต์ หรือ 1.22% ปิดที่ 15.896 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 2.70 ดอลลาร์ หรือ 0.30% ปิดที่ 908.80 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 8 ดอลลาร์ หรือ 1% ปิดที่ 834.40 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (5 ก.ค.) ภายหลังจากธนาคารกลางสหรัฐ (เฟด) ได้เปิดเผยรายงานการประชุมประจำเดือนมิ.ย. โดยระบุว่า กรรมการหลายคนของเฟดมีความเห็นที่สอดคล้องกันว่า เฟดสามารถปรับลดงบดุลบัญชีโดยให้ส่งผลกระทบต่อตลาดการเงินในขอบเขตที่จำกัดได้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1328 ดอลลาร์ จากระดับ 1.1360 ดอลลาร์ ในขณะที่ปอนด์อ่อนค่าลงแตะ 1.2916 ดอลลาร์ จากระดับ 1.2939 ดอลลาร์ และดอลลาร์ออสเตรเลียอ่อนค่าลงที่ระดับ 0.7588 ดอลลาร์ จากระดับ 0.7654 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 113.42 เยน จากระดับ 113.39 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9662 ฟรังก์สวิส จากระดับ 0.9639 ฟรังก์สวิส